Inger Bierbaum (S), 2004-01-22:
Spørgsmålet er i al sin enkelhed, hvilke emballageformer vi skal lade omfatte af et pant- og retursystem.
Opgaven er at få indsamlet langt mere engangsemballage, end tilfældet er i dag.
Der er et stigende forbrug af engangsemballage til læskedrikke, kildevand, saftevand, iste og alkoholsodavand.
EF's emballagedirektiv forpligter Danmark til at nå en genanvendelse på plast på 22,5 pct. og på metal 50 pct. i år 2008.
Det får vi svært ved at nå, men de her to forslag vil øge chancerne betydeligt.
Socialdemokraternes forslag, B 93, er det mest vidtgående.
Vi mener, at alle typer engangsemballage skal være omfattet.
Det gælder glasflasker, plastflasker og dåser.
Det betyder, at vi eksempelvis også vil have saftevandsflaskerne omfattet af retursystemet.
Det er godt at lære børn, fra de er små, at de skal genanvende plast.
Det vil være meget mere logisk for befolkningen, hvis systemet bliver så entydigt som muligt, så man ikke behøver spekulere over, om der nu er pant på den ene type eller pant på den anden type. Kristendemokraternes forslag er ikke helt så vidtgående, men der tages i forslaget rigtig godt fat om problemet.
Vi i Socialdemokratiet mener, at udgangspunktet bør være, at den samlede affaldsmængde skal begrænses.
Vi vil sikre en højere genanvendelsesprocent, og endelig vil vi begrænse svineriet i naturen.
Derfor vil vi gå længere end Kristendemokraterne.
Vi er nu alligevel sikre på, at forskellene ikke er større, end at vi under udvalgsbehandlingen kan nå til enighed om forslagene.
Stor var overraskelsen for et par dage siden, da vi pludselig på Ritzau finder ud af, at regeringen og Dansk Folkeparti sådan i elvete time havde afværget enhver konsekvens af debatten i dag.
Miljøministeren havde i sidste øjeblik indgået en aftale, der langtfra løser det grundlæggende problem.
Det er en dårlig aftale, som desværre kun omfatter pant på alkoholsodavand.
Og der står endda direkte, at der ikke skal ske yderligere udvidelser af pant- og retursystemet før efter 2006.
Her afskærer man sig simpelt hen fra at inddrage de mange forskellige plastflasker og dåser til læskedrikke.
Socialdemokraterne anbefaler selvfølgelig B 93, og vi støtter B 36.
Jeg vil gerne som afslutning sige, at det var trist at høre, at ministeren ikke politisk for alvor vil gå ind og gøre noget for at få en øget genanvendelse og et øget pant- og retursystem på specielt plastflasker.
Jeg mener, at det er en politisk opgave, der må lægges rigtig mange kræfter i.
Regeringen og Dansk Folkeparti har valgt at blokere for fremskridt på området, men jeg håber da, at vi med de her forslag kan være med til at presse på for, at vi får et bedre pant- og retursystem.
Jeg er meget glad for, at hr. Jørn Jespersen og hr. Keld Albrechtsen har foreslået, at vi kan gå længere og arbejde for en standardisering.
Det vil vi fra Socialdemokratiets side også gerne støtte.
Man laver en meget hurtig politisk aftale, og det er, som om den ligesom blokerer for, at andre partier kan komme ind på det her meget vigtige felt, som pant- og retursystemet er.
Jeg håber, at vi kan få langt flere emballagetyper indbefattet i det danske system.
Jeg har da også forhørt mig rundtomkring: Detailhandelen er ikke uvillig, Dansk Naturfredningsforening bakker det meget op, selv Konkurrencerådet har sagt, at man skulle kigge på emballagespørgsmålet. Så jeg håber på trods af de negative meldinger fra regeringen og Dansk Folkeparti på, at vi kan komme langt længere og endnu længere, end disse to forslag tilsiger.